  Виталий Пронин Ачиз Шибанов Паркутдиновлэсь кизэ кутылӥз!Башкортостанын удмурт литературая олимпиадаын кыкетӥ инты басьтӥ. Мыным шуизы: улосвыл олимпиадаез гожтыны Удмуртилэн шоркараз - Ижкаре - мынод. Кыӵе мон талы шумпотӥ! Огпол но вуылэме ӧй вал на Ижкаре. 8-тӥ тулыспалэ, ӵукна султыса, Янаулысен пуксим электричкае. Вакытэз шӧдытэк, ортчимы бадӟым сюресэз: Бадряш, Амзя, Карманово, Армязь, Агрыз, Ижкар... Поездысь потӥ но  котыр учки. Макем чебер Ижевск! Огпол но таӵе чебер городэз ӧй адӟы на вал.Пуксимы трамвае. Трамвай мынэ, укноын суредъёс вошъясько но вошъясько. Кин со адямиос? Кытчы соос мыно? Тодо-а меда, кыӵе чебер городын уло? Удмурт кылын верасько-а? Та юртын мар меда? Нош таяз?Вуим кӧлон интые. Сетӥзы комнатаослэсь усьтонъёссэс. Туби. Ӧсэз усьтӥ. Тылэз ӧй ӝуаты, укно доры вамыштӥ. Город ӝыт тылъёсын пиштэ. Макем чебер!8 сэгед (час) ӵукна. Туннэ удмурт кылъя но литературая олимпиада. Книгаме киям кутӥ - созэ-тазэ тодэ ваёно. Вырӟим. Шӧдӥсько, пичияк кышкасько. Нош кин таӵе бадӟым ужрадлэсь уз кышка? Кузебай Герд нимо гимназие трос адямиос лыктӥллям, сомында уз луэ, малпасько вал. 223-тӥ кабинетын, пе, ортчоз 9-тӥ класс понна удмурт литературая олимпиада. Ми 15 кузя вал, милемын ӵош пукиз Виктор Шибанов. Ас синъёсылы ышаныны (оскыны) ӧй быгаты: Виктор Шибанов - удмурт кылбурчи, критик, кылосбур наукаосъя кандидат, 1993-тӥ арын южтолэзьысен Удмуртиысь Писательёслэн огазеяськонзылэн ёзчиез… Олимпиада бере со монэным ӵош бертӥз.Ӝытсэ малпасько на вал мыныны театре. Но, жаляса верано, одӥг но спектакль ӧй вал. Мылкыд усиз. Урамъёстӥ ветлӥ но Р. Бредберилэсь книгазэ басьтӥ. Туж кема утчай вал ни!Вуиз кошкон нунал. Султӥ секыт мылкыдын - мон та городлы синмаськемын ни ук. Вокзалысен выльысь но выльысь берытскисько город пала, учкисько солэн чеберез шоры. Но тани электричка вуиз. Пыдъёсме мырдэм интыысьтызы вырӟытӥсько, нокытчы татысь кошкеме уг пот. Но кошконо.Ӟеч лу, Ижкар, мон дорад вуыло на!Мирослав Паркутдинов, Башкортостан   